На основу члана 29. став 2. и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

У Р Е Д Б У

О ДОПУНАМА УРЕДБЕ О ГЕНЕРАЛНОМ СЕКРЕТАРИЈАТУ ВЛАДЕ

Члан 1.

У Уредби o Генералном секретаријату Владе („Службени гласник РС”, бр. 75/05, 71/08, 109/09, 85/12 и 102/13), у члану 2. после става 2. додају се ст. 3-6. који гласе:

„Генерални секретаријат обавља административно-техничке послове пријема, евидентирања и отпремања поште, вођење архивских послова, послове чувања архивске грађе и документарног материјала и друге техничке и административне послове у вези са канцеларијским пословањем Владе, кабинета председника и потпредседника Владе и Генералног секретаријата, биротехничке послове који обухватају: обраду и сравњивање текстова, штампање, умножавање и повезивање материјала за потребе Владе, кабинета председника и потпредседника Владе, Републичког секретаријата за законодавство и Генералног секретаријата, као и послове одржавања телекомуникационих система у згради Владе.

Генерални секретаријат може обављати и стручне, аналитичке и инвестиционо-техничке послове у вези са изградњом, доградњом, реконструкцијом, адаптацијом, одржавањем и коришћењем зграде и инфраструктурних система зграде Владе и станова опредељених за коришћење Генералом секретаријату, као и инвестиционо и текуће одржавање зграде Владе и станова опредељених за коришћење Генералом секретаријату, одржавање свих инсталација, уређаја и опреме, успостављање и праћење система веза и телекомуникационих система, система видео надзора и конференцијско-дискусионих система са аудио-снимањем састанака и догађаја председника и потпредседника Владе и седница Владе.

Послове из става 2. овог члана Генерални секретаријат обавља ако се оцени да је целисходније да те послове он врши, о чему одлуку доноси Генерални секретар.

Генерални секретаријат обавља организационе, техничке и административне послове везане за реализацију догађаја од интереса за Републику Србију када за ту реализацију није одређен државни орган или друга служба Владе.”

Члан 2.

После члана 5. додају се наслов изнад члана и члан 5а који гласи:

„Други послови

Члан 5а

У обављању других послова Генерални секретаријат предузима све неопходне радње и активности ради безбедног, сигурног и ефикасног управљања и коришћења свих пословних и других просторија зграде Владе и извршења других послова, односно ради безбедне, сигурне и ефикасне реализације догађаја од интереса за Републику Србију.

Ради извршења других послова Генерални секретаријат врши набавку потребних добара, радова и услуга у складу са законом.

За обављање неких од послова из става 1. овог члана Генерални секретаријат може ангажовати другу организацију специјализовану за те послове, у складу са законом.”

Члан 3.

Даном ступања на снагу ове уредбе Генерални секретаријат Владе преузима од Управе за заједничке послове републичких органа послове, запослене, као и права, обавезе, опрему, средства за рад и архиву потребну за вршење послова, канцеларијског пословања, телекомуникационих и биротехничких послова.

Члан 4.

Генерални секретаријат Владе ускладиће Правилник о унутрашњем уређењу и систематизацији радних места у Генералном секретаријату Владе са одредбама ове уредбе у року од 30 дана од дана њеног ступања на снагу.

Члан 5.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-2114/2025

У Београду, 12. марта 2025. године

В Л А Д А

|  |  |
| --- | --- |
|  | ПРЕДСЕДНИК  Милош Вучевић |